
			La porta d’urgències del Baixamar es va obrir de cop amb un fort estrèpit metàl·lic. Els infermers del SEM hi van entrar corrent. Aquella vegada no entonaven la cantarella de dades numèriques i símptomes amb l’acostumat to neutre de cada dia. 

			La Lola era al costat de l’Alba, la seva germanastra recentment descoberta, posseïda encara pel xoc d’haver-la vist allà palplantada amb la suposada intenció de trobar-la. 

			—Lola! —va cridar l’infermer més jove—. Accident de trànsit!  

			No havien pogut intercanviar ni una sola paraula quan aquell crit les va separar. Ella va córrer cap a ells, va mirar la llitera i es va quedar blanca. L’Emma estava inconscient, presentava alguns talls a la cara i una panxa prominent que li recordava que uns minuts abans era plena de vida. Ara només hi havia una absoluta incertesa envoltada d’un silenci devastador. 

			—Box tres! —va exclamar la Lola mentre empenyia la llitera amb pressa—. Activem codi trauma! Aviseu immediatament a ginecologia!  

			—Tot l’equip preparat! —va cridar el metge d’urgències. 

			—Què ha passat? —va preguntar la Lola a l’infermer del SEM. 

			—Un xoc lateral entre dos cotxes. 

			—Hi ha més ferits? —es va afanyar a preguntar la Lola sense estar segura de voler saber la resposta. 

			—Ara ve una altra ambulància… —va respondre l’infermer abaixant el to de veu. 

			Les paraules que la Lola temia. De sobte, una sensació d’ofec es va apoderar d’ella. No podia respirar. No es podia treure del cap aquells cabells arrissats… 

			—No anava sola, oi? El Rai…? Està bé...? —La Lola disparava una pregunta rere l’altra sense apartar els ulls de l’infermer. 

			Aquell noi tan sols va ser capaç d’abaixar la mirada cap a terra, gest al qual la Lola va respondre amb un «merda!» que li va sortir directament de les entranyes acompanyat d’una suor freda que li regalimava per les temples.  

			—No respon. Prepareu intubació! —va demanar el metge—. Lola, reacciona! 

			El cervell de la Lola va tornar al box del qual havia escapat durant uns segons. 

			—Tub col·locat. Ventilem. Oxigen al cent per cent —va con­firmar l’anestesista. 

			En aquell moment, una màquina sostenia la vida de l’Emma. 

			—Tensió 90/60. Està baixant… —va dir la infermera. 

			—Necessito dues vies grosses —va informar el metge—, i prepareu sang… 

			—De quant està embarassada? —va preguntar la ginecòloga. 

			—De vint-i-vuit setmanes —es va afanyar a dir la Lola, que notava com el seu cor s’accelerava per segons.  

			—Inclineu-la immediatament cap a l’esquerra. Hem d’evitar que es comprimeixi la vena cava inferior. 

			El metge li va passar l’ecògraf pel ventre. Només se sentia el so del monitor. 

			—L’abdomen és ple de líquid! —va exclamar. 

			—Hemorràgia interna? —va xiuxiuejar la Lola, desitjant equivocar-se. 

			—Segurament… —va respondre el metge. 

			La ginecòloga buscava el batec del fetus. La Lola podia sentir com el seu cor corria cada vegada més de pressa. Semblava que li sortiria del pit. Aquells segons es van fer interminables. Fins que aquella dona va deixar anar un fil de veu. 

			—Hi ha batec, però és lent, irregular… Pot ser un despreniment de placenta. 

			De sobte, el monitor va sonar de nou. Aquell sorollet incòmode no anunciava res bo. 

			—Tensió 80/50. Continua baixant! —va exclamar la infermera. 

			—Està entrant en xoc hipovolèmic! —va cridar el metge—. Sang ja! Activem quiròfan! 

			—No està estable —va dir l’anestesista. 

			—Si la tensió continua baixant no tindrem marge. Haurem de fer una cesària urgent —va intervenir la ginecòloga. 

			—Primer és la mare. Si la perdem a ella, les perdem totes dues! —va sentenciar el metge. 

			El xiulet del monitor va començar a sonar de manera continuada. 

			—La pressió està caient! —va exclamar la infermera. 

			—A quiròfan ja! —va cridar el metge.  

			Es va sentir el soroll metàl·lic de la llitera i unes passes corrent. El xiuxiueig d’aquells dos cors demanava quasi en silenci continuar bategant. Reclamaven viure. 

			La Lola es va quedar palplantada al mig de la sala sense capacitat de reacció. Per primer cop a la vida no sabia què fer. En aquell moment, es va sentir la sirena d’una altra ambulància i la Lola va tornar a pensar en els cabells castanys i arrissats. Aquell pensament la va fer tornar a estar dreta damunt de les rajoles grises. 

			—Ramis! —va etzibar la Lola mentre el buscava per la sala sense èxit—. Avisa el doctor Ramis! —va cridar a la infermera d’urgències—. De pressa! 

			El Xavier va aparèixer al mateix temps que entrava una altra llitera.  

			—El Rai… —va xiuxiuejar-li la Lola. 

			La cara del Xavier va canviar. Es va tornar d’un color indescriptible, els ulls li van créixer fins a fer-se rodons, però aleshores va veure el tremolor a les mans de la Lola i va recordar que ell era el metge amb experiència i que li tocava enfrontar-se a aquella situació. 

			El cor de la Lola va tornar a queixar-se, va notar un fort sotrac i com bombejava més de pressa. Se li va fer un nus a la gola que no la deixava respirar. Va notar com tot el seu cos tremolava, i quan el mareig ja començava a fer acte de presència, el Ramis li va agafar la mà. La Lola va sentir com si algú la tragués de l’aigua quan s’estava ofegant i li injectés oxigen. Aquell contacte va actuar com a ansiolític, i la va tornar a l’ara i aquí, la va tornar al present. Es van mirar, van agafar aire i es van acostar a la llitera sense perdre més temps.  

			—És el Rai! Impacte lateral esquerre! Està inconscient des del moment de l’accident! —va exclamar l’infermer del SEM. 

			—Box dos! —va cridar el Ramis mentre empenyia la llitera—. Tots preparats! 

			—Rai, tot anirà bé... —va murmurar la Lola sense poder apartar els ulls d’ell.  

			Li va agafar la mà. El Xavier no tenia clar si la Lola havia d’intervenir en el cas. Massa implicació personal. Massa emocions en joc. 

			—No respon al dolor. Tensió 85/50 —va dir la infermera. 

			—Preparats per intubar. —El Ramis es va girar i va mirar la Lola—. És millor que t’esperis a fora —li va dir amb suavitat. 

			—Ni de conya! —va respondre ella. 

			—La saturació està baixant —va avisar l’anestesista. 

			—Intubem ja! 

			—Tub dins. Ventilació correcta. 

			—Dues vies col·locades —va dir la infermera. 

			—Prepareu sang —va respondre el Ramis. 

			—L’abdomen està molt dur… —va intervenir la Lola—. Fem ecografia ja! 

			Regnava un silenci absolut, tothom aguantava la respiració esperant la imatge. Només se sentia el «bip» del monitor. 

			—Hi ha líquid… —va dir el Ramis. 

			—Sang? —va preguntar la Lola, que temia la resposta. 

			—Sí. Està sagnant per dins… —va sentenciar el Ramis—. Aviseu el doctor Garriga! 

			—Ja ho faig jo… —es va oferir la Lola. Necessitava escapar d’allà. 

			Va sortir del box fent tentines; era incapaç de fer un pas segur. Es va sentir perduda. Fins aleshores, la Lola podia presumir de tenir les coses clares, de controlar les situacions, però la possibilitat de perdre el Rai l’havia desestabilitzat. Va localitzar el Déu del bisturí i després es va permetre tancar els ulls, inspirar i agrair a l’univers que el Salva estigués de guàrdia.  

			Quan va tornar a obrir els ulls va veure l’Alba, que encara era allà dreta, immòbil, amb una cara d’aprensió absoluta, de desconcert… La Lola s’havia oblidat completament d’ella. Com podia ser? Que la seva germana fes aquell pas era el que més desitjava al món… S’hi va acostar tremolant.  

			—Em sap greu… —va dir la Lola—. És que els meus amics han tingut un accident de cotxe i… —No va poder evitar-ho i es va posar a plorar. 

			Sense pensar-s’ho, l’Alba la va abraçar; necessitava donar confort a aquella noia que semblava totalment indefensa. Necessitava alleugerir-li el dolor i el patiment que es marcaven a la seva cara. Era la nit de Nadal i era allà sola enfrontant-se a una tragèdia. 

			Es van quedar abraçades durant uns segons eterns. La Lola es va sentir abrigada, estimada, malgrat que fos una desconeguda qui li proporcionés tot allò. Necessitava que algú la sostingués perquè tenia la sensació que sola no podia fer-ho. 

			Al box, el monitor va tornar a sonar. La Lola es va sobresaltar i es va desfer dels braços de l’Alba.  

			—Ves-hi! No t’amoïnis per mi! —va exclamar la germana. 

			—És que… —La Lola li va agafar la mà—. Somiava amb el moment d’estar amb tu i… 

			—Ja no ens ve d’un dia, Lola.  

			—Han passat molts anys…  

			—Ho sé, però ara l’important són els teus amics. 

			El monitor va sonar més de pressa. 

			—Et trucaré, no ho dubtis. I ara, corre! —va dir l’Alba desfent-se de la seva mà. 

			La Lola va córrer cap al box amb una barreja de sentiments: estava espantada pel que passaria aquella nit de Nadal i alhora feliç perquè la seva germana l’havia anat a buscar. 

			—La tensió està baixant! —va exclamar la infermera. 

			—Està entrant en xoc! No perdem més temps! A quiròfan! 

			Van començar una altra carrera contra rellotge pels passadissos del Baixamar. El Ramis havia vist la Lola parlant amb una noia que s’assemblava molt a ella i havia tingut un pressentiment.  

			—Era l’Alba? —va murmurar el Ramis, amb esperança als ulls. 

			La Lola no sabia què respondre, malgrat que amb aquell silenci probablement ja ho havia fet. Era un mal moment per afegir més nervis a una situació que ja per si era complicada, però tampoc tenia cap dret a amagar-l’hi, era la seva filla. Ja decidirien ells què volien fer amb la seva relació. 

			—Sí… 

			De nou, es va sentir el soroll metàl·lic d’una altra llitera que es dirigia al seu destí. De nou, les passes accelerades, els nervis, els crits i un altre cor que es debatia entre la vida i la mort. 

			El silenci es va trencar amb el so d’una d’ambulància. Aquell so era tan familiar per a ell… Últimament, era la banda sonora de la seva vida, reconfortant i aterridora a la vegada. Va sentir una altra ambulància. Alguna cosa havia passat, segurament un accident. Per deformació professional es va aturar i va buscar al seu voltant l’origen de les sirenes, però es va obligar a continuar el seu camí. No estava de guàrdia. 

			Va caminar carrer avall en direcció al pis de la Lola mentre pensava que el seu regal potser era… Inadequat? Friki? Inútil? Probablement, l’Emma l’hi llançaria pel cap, però aquelles pixarades fora de test formaven part del seu encant. 

			Va trucar al timbre, però ningú va contestar. Hi va insistir, però, de nou, no va obtenir cap resposta. Es va estranyar perquè l’Emma i el Rai ja haurien d’haver arribat al pis.  

			 

			«Els pringats del Baixamar» 

			 

			IVAN 

			Gent, on sou?  

			Soc al pis i aquí no hi ha ningú! 

			 

			La Mireia acabava de rebre la pitjor notícia de la seva vida. No es podia treure del cap aquelles paraules: «És maligne. Un carcinoma ductal infiltrant». Per als simples mortals, un càncer de mama. 

			Va sortir del despatx caminant amb dificultat. Va notar que el cor li feia un salt i li deixava de bategar. La Mireia es va aturar al mig del passadís. No era capaç de fer cap moviment ni d’articular cap paraula. No podia respirar. De cop, tot el seu voltant es va tornar borrós.  

			Malgrat la seva negativa, el Nico l’esperava al passadís. Sabia que el necessitaria a prop quan travessés aquella porta. I quan es va adonar que estava a punt de caure a terra, la va agafar a temps d’evitar-ho. La va fer seure en una de les cadires de la sala d’espera. Estava blanca com la cera, tenia la pell freda i suava. El Nico va ventar-la amb una revista que hi havia a la tauleta del costat. No calia que la Mireia digués res, la seva cara ja ho deia tot.  

			Quan feia una estona que movia la revista, va parar per anar a buscar-li aigua. El color blanc de la cara va començar a difuminar-se i va tornar el seu acostumat to rosat. 

			—És maligne —va xiuxiuejar ella—. Un carcinoma…  

			El Nico se li va tirar al damunt i la va embolcallar amb els braços. La va estrènyer amb totes les seves forces, com si amb aquella abraçada pogués fer desaparèixer la por que s’havia apoderat d’ells. 

			—Tot anirà bé, Mireia. T’ho prometo. 

			L’entonació tendra amb la qual va parlar el Nico, acompanyada d’una carícia suau a la seva galta, van provocar que la Mireia deixés anar les llàgrimes que feia dies que reprimia. Unes llàgrimes que parlaven de ràbia, de dolor, d’impotència i de por; una por que no estava acostumada a sentir. 

			—Per què a mi? —va exclamar ella—. Per què jo? Algú m’està castigant. 

			—Què dius! 

			—No sempre he estat una bona persona. Probablement… —va reconèixer la Mireia abaixant el cap. 

			—Ni se t’acudeixi pensar que això és culpa teva, que t’ho mereixes o qualsevol altre tipus de flagel·lació semblant! —la va tallar el Nico—. Això és una putada i prou! És una puta loteria, i t’ha tocat a tu. Només és un entrebanc més a la vida, un dels molts que tindràs. I el superaràs, com tots els altres.  

			—I tu què saps! 

			—Ho sé! 

			—Com ho saps? 

			—Perquè et conec. —El Nico li va agafar la mà—. Però necessitaràs ajuda. Ho has d’explicar als altres. 

			—Ni de conya! 

			—Mireia, t’has de deixar ajudar. 

			—És que no vull semblar dèbil… —va dir la Mireia mentre una nova llàgrima li queia galta avall. 

			—Dèbil? Te’n fots o què? Tu ets de tot menys dèbil, i no has de permetre que aquesta merda de malaltia ho canviï. 

			—És molt fàcil de dir, però tots dos sabem que el que m’espera no serà un camí de roses: cansament, nàusees, vòmits… 

			—Prou! Ja veurem què vindrà. Encara has de parlar amb l’oncòleg. Però ara no és el moment de rendir-se. 

			—Tens raó —va dir la Mireia mentre s’aixecava de la cadira—. No m’he rendit mai, i ara és el pitjor moment per fer-ho… O almenys ho intentaré. —La Mireia va mirar el Nico—. Et necessitaré al meu costat. 

			—Hi seré. No ho dubtis.  

			—Aquesta nit deixaré anar la bomba al sopar de Nadal. 

			El Nico la va abraçar conscient que ell tampoc passava pel seu millor moment i sabedor que hauria de lluitar contra la seva addicció per poder-la ajudar. Havia deixat de robar pastilles no només per por de ser enxampat, sinó perquè havia decidit fer cas de la Mireia i enfrontar-se al seu problema sense química pel mig. Era prou fort per aconseguir-ho. 

			En aquell contacte, la Mireia va notar una vibració entre ells, prop de les parts íntimes. 

			—Algun problema per aquí baix? —va preguntar ella assenyalant el lloc del delicte. 

			—Que burra que ets! —va exclamar ell desfent l’abraçada. 

			El Nico va treure el mòbil de la butxaca i va veure que tenia missatges pendents de mirar. Va llegir-los mentre arrugava el front i obria més els ulls. 

			—Tot bé? —va preguntar la Mireia. 

			—No ho sé… Fa estona que el Rai i l’Emma han dit que havien arribat a Sant Pol i que anaven al pis a preparar el sopar, però l’Ivan diu que allà no hi ha ningú. 

			—Deuen haver anat a buscar el sopar que la Lola va encarregar. 

			 

			«Els pringats del Baixamar» 

			 

			Lola 

			Ivan, vine cap al Baixamar. És urgent 

			 

			IVAN 

			Què ha passat? 

			 

			LOLA 

			Vine… 

			 

			—Crec que està passant alguna cosa… —va dir el Nico. 

			—Per què? 

			En aquell moment va sonar el busca de la Mireia. Tots dos es van mirar tement-se el pitjor. El va treure de la butxaca del pijama i va mirar la pantalla. Era un missatge de la Lola. Només hi posava: «Vine a quiròfans».  

			Les portes del quiròfan dos es van tancar amb un cop sec. La llum blanca, freda i implacable omplia tot l’espai. Moviments ràpids, segurs i contundents. Tot esterilitzat, tot preparat. 

			—Tothom està a punt? —va preguntar el cirurgià—. Comencem. 

			—Està intubada i ventilada —va anunciar l’anestesista. 

			—Pressió 85/50… Remuntant amb fluids i sang —va dir la infermera. 

			El cirurgià va fer un tall ràpid i precís amb el bisturí.  

			—Hi ha sang. Molta sang! —va exclamar. 

			 

			La Lola era al passadís, fora dels quiròfans, asseguda a terra. Abatuda, es tapava la cara amb les mans. Plorava. No podia deixar de pensar en els ulls del Rai, en aquell vespre en què els seus llavis havien estat a punt de tocar-se, i en com ell havia arriscat la seva carrera per ella, en com havia estat disposat a buscar l’Alba encara que fos de manera il·legal… Què coi feia ella allà sense fer res? Volia entrar! Necessitava entrar! Necessitava saber que tot aniria bé. Pensava en tot el que no li havia dit, en si seria massa tard. 

			La Mireia va arribar de seguida. Es va apropar a la Lola corrent amb el Nico al darrere. La Lola es va aixecar i se li va llançar al damunt. L’abraçava amb força. La Mireia mai l’havia vist així. Sempre havia pensat que era una noia forta, segura, d’aquelles que defensen els més vulnerables, però ara era ella la que ho semblava més. 

			—Què ha passat? —va preguntar la Mireia mentre li agafava la mà amb un intent fallit de calmar-la. 

			—Un accident! 

			—Un accident? Qui? Com? —disparava la Mireia sense parar.  

			Ara era el Nico qui agafava la mà de la Mireia per tranquil·litzar-la. 

			—L’Emma i el Rai… han tingut un accident de cotxe.  

			—Què!?  

			—Tots dos estan a quiròfan! —La Lola va arrancar a plorar. 

			—Però com estan? —va voler saber ella mentre agafava la Lola pels braços i la sacsejava. 

			—Mireia, calma’t! —va cridar el Nico—. No és culpa seva. 

			—Perdona, Lola. És que no m’ho puc creure. 

			—Estan greus… Han arribat inconscients i han necessitat intervenció quirúrgica urgent. —La Lola va abaixar la mirada i es va eixugar els mocs i les llàgrimes amb la màniga. 

			La Mireia va recolzar l’esquena a la paret i es va deixar caure fins a seure a terra. 

			—Rai… —va murmurar amb els ulls plens de llàgrimes. 

			 

			Al quiròfan tres, el Salva Garriga desitjava fer màgia amb el bisturí.  

			—Obrim. 

			El doctor Garriga va fer una incisió a l’abdomen.  

			—Aspirador! Hi ha molta sang! 

			El Salva explorava, però no veia d’on venia l’hemorràgia.  

			—Aspireu més! —va exclamar. 

			Només se sentia un silenci despietat i el soroll constant de l’aspirador. Van passar uns segons que es van fer eterns. 

			—Aquí està! —va exclamar el doctor Garriga. 

			—Què tens? —va preguntar l’R4. 

			—Traumatisme hepàtic sever —va afirmar el Salva. 

			—La pressió està caient —va avisar l’anestesista. 

			—Primer hem d’aturar el sagnat. Packing —va sentenciar ell. 

			L’R4 va col·locar compreses dins l’abdomen per aturar l’hemorràgia. La situació era crítica, i el Rai estava molt dèbil. En aquell moment no es podien arriscar a fer gaire més. Van passar uns minuts tensos i aterridors mentre li posaven més compreses i li transfonien sang. 

			—La pressió està pujant —va anunciar l’anestesista. 

			 

			La Lola va seure a terra al costat de la Mireia i li va agafar la mà. El Nico es va recolzar a la paret del davant. No volia marxar, però va pensar que era un moment que els pertanyia a elles dues i es va voler apartar una mica. 

			—L’està operant el Salva —va xiuxiuejar la Lola—. Almenys alguna cosa positiva… —va ser capaç de dir. 

			La Mireia estava absent. Ni tan sols va fer un comentari àcid dels seus. 

			—Han avisat la mare del Rai? —va preguntar de sobte. 

			—Sí… Està de camí. 

			—I la família de l’Emma? —va preguntar el Nico. 

			—També. —La Lola va ajupir el cap—. I la nena de l’Emma… —va murmurar. 

			—No! —va exclamar el Nico. 

			—No, no, no l’ha perdut, però no pinta gens bé. 

			—L’Ivan deu estar a punt d’arribar… Hòstia! —va exclamar el Nico mentre donava un cop de puny a la paret. 

			Per uns minuts, la Mireia havia oblidat la seva pròpia desgràcia. Com si li haguessin clavat una bufetada, es va adonar que la vida podia ser més curta del que pensava. Que en qualsevol moment podia acabar. De cop, sense previ avís. El futur, els somnis, les esperances, tot trencat en mil bocins. No sabia el que passaria demà. No sabia quant temps li quedava, per això aprofitaria cada moment i viuria cada segon com si fos l’últim. S’ho va prometre. 

			—Quina merda de dia… —va xiuxiuejar la Mireia—. I quina merda de vida! —va cridar després. 

			—Tot anirà bé —va dir la Lola. 

			—I tu què saps! —li va engegar la Mireia. 

			—Perquè necessito que surti bé! —va respondre la Lola. 

			—Tu no en tens ni idea! —La Mireia es va aixecar i va començar a caminar pel passadís—. Les coses no passen perquè tu necessitis que passin! —va cridar. 

			—Mireeeia… —va intentar frenar-la el Nico. Sabia que en aquell moment era una bomba de rellotgeria. 

			—Què et passa? —va preguntar la Lola mentre s’aixecava.  

			Aquella reacció de la Mireia no era normal. La Lola sospitava que li amagava alguna cosa. 

			—No em passa res —va dir abaixant el to de veu. 

			—I tant que et passa alguna cosa. Dispara! —va insistir la Lola. 

			—Que no em passa res, collons! 

			—Hòstia, Mireia! Avui no és el millor dia per tocar-me els ovaris. Deixa-ho anar d’una vegada! 

			—És que estic emprenyada i preocupada i… morta de por.  

			—Pel Rai? 

			—Tinc càncer de pit. M’ho acaben de confirmar… —va murmurar mentre abaixava el cap. 

			—Què? —va preguntar l’Ivan.  

			Mentrestant, al quiròfan dos continuaven lluitant per salvar la vida de l’Emma.  

			—Aspirador! —va demanar el cirurgià—. Més llum! Hi ha molta sang i em costa veure d’on ve l’hemorràgia. 

			Uns segons tensos, interminables. Aquella cavitat abdominal es va tornar rebel, caòtica.  

			—Més aspiració! No veig res! 

			Silenci absolut. Més segons eterns. Tots els presents s’aguantaven la respiració, incapaços de fer cap moviment mentre esperaven un diagnòstic que canviaria les seves vides. Es miraven per sobre les mascaretes amb la incertesa gravada als ulls. Tots els que envoltaven aquella taula d’operacions eren conscients que la persona que hi havia al damunt no era una pacient qualsevol: era l’Emma i estava embarassada. La seva vida depenia d’aquells segons.  

			—Lesió esplènica… no massiva. Sagnat controlable —va dir finalment el cirurgià—. Clamp aquí. 

			A l’altra banda del camp quirúrgic, la ginecòloga observava l’úter. 

			—L’úter està tens. Hi ha signes de despreniment de placenta, però no sembla complet. 

			Va mirar el monitor fetal. 

			—Batec present però lent… 

			—El sagnat baixa. Perfecte —va sentenciar el cirurgià. 

			—La saturació millora —va dir l’anestesista. 

			La infermera va mirar el monitor.  

			—Pressió 100/65. S’està estabilitzant. 

			La ginecòloga va tornar a sentir el fetus. Primer només hi havia silenci, després es va sentir un batec més clar, més fort. 

			—El tenim! —va exclamar. 

			—Tanquem —va confirmar el cirurgià. 

			Tots estaven expectants per la resposta de l’Emma i el fetus a l’aturada de l’hemorràgia. Uns altres segons eterns. 

			—Constants estables —va anunciar l’anestesista. 

			La ginecòloga finalment es va permetre respirar. 

			—No cal fer cesària. El fetus aguanta. 

			—Perfecte. Hem controlat l’hemorràgia. —El cirurgià va deixar els instruments i va somriure—. Bona feina, equip. Sou els millors. 

			El monitor continuava sonant. Regular, constant. Mostrava dos cors que continuaven vius. 

			
			—Càncer? —La Lola estava impactada.  

			—Ivan! —va exclamar la Mireia. 

			Tots es van girar cap al nouvingut.  

			—T’han diagnosticat un càncer de mama? —va preguntar l’Ivan, visiblement espantat. 

			—Merda! És el pitjor moment per parlar-ne. Això ara no és important, ara… —va començar la Mireia. 

			—Què t’han dit? —va voler saber la Lola. 

			—Encara no he vist l’oncòleg. Només m’han donat el resultat de la biòpsia. 

			—I? —va insistir la Lola. 

			—Carcinoma ductal infiltrant de mama, grau 2. 

			—Això són bones notícies! Grau 2 és tractable i curable —va deixar anar la Lola, alleugerida. 

			—Doncs jo estic cagada de por. —La Mireia es va deixar caure a terra. 

			Va arrancar a plorar. Semblava una nena desvalguda, impossible de consolar. Causava una tendresa que mai havia estat capaç de causar amb la seva fredor i fortalesa, igualeta a la famosa «dama de ferro» anglesa. La Lola es va ajupir i li va acariciar els cabells. 

			—Tot anirà bé —va dir la Lola amb suavitat—. I no em diguis «i tu què saps», perquè ho sé.  

			La Mireia va somriure, i la Lola la va abraçar. Després s’hi va afegir l’Ivan, i finalment el Nico. Tots quatre ploraven com quatre magdalenes. Per uns segons s’havien oblidat que les vides del Rai i l’Emma penjaven d’un fil. 

			—I l’Emma? I el Rai? M’han explicat a urgències el que ha passat, però no m’han pogut dir com estan… —va preguntar l’Ivan desfent-se de l’abraçada mentre encara s’eixugava les llàgrimes a la jaqueta—. I… la nena? —va demanar amb temor. 

			No sabia si seria capaç de suportar la resposta. En aquell moment, es va adonar que la idea de ser pare li agradava més del que havia estat disposat a confessar. 

			—No en sabem res… Encara són a quiròfan —va xiuxiuejar la Lola mentre li agafava la mà i la premia ben fort. 

			L’Ivan li va sostenir la cara amb les mans i li va fer un petó suau, despistat, quasi per rutina, fet que no va passar desapercebut per a la Lola. Però es trobaven en una situació anormal: nervis, pors, ràbia… Ella també havia pensat en el Rai d’una manera diferent... La incertesa de no saber si el tornaria a veure havia provocat que els seus sentiments es revelessin en el pitjor moment.  

			L’Ivan caminava d’un cantó a l’altre del passadís, es

